รายการเดินหน้าประเทศไทย : มติคณะรัฐมนตรีฉบับประชาชน วันที่ 29 สิงหาคม 2560
คณะรัฐมนตรีอนุมัติโครงการพัฒนาที่อยู่อาศัยตามแนวเส้นทางรถไฟฟ้าใน กทม. และปริมณฑล (ประชานิเวศน์ 3) จำนวน 556 หน่วย วงเงินลงทุนรวม 464.40 ล้านบาท ระยะเวลาดำเนินการ ก.ค.2560 – มิ.ย.2562 เพื่อให้ผู้มีรายได้น้อย-ปานกลาง มีโอกาสได้อยู่อาศัยใกล้เส้นทาง โดยจะนำร่อง ที่อยู่ใกล้รถไฟฟ้าสายสีชมพู (แคราย-มีนบุรี) ที่คาดว่าจะเสร็จในปี 2564

คณะรัฐมนตรีเห็นชอบมาตรการพัฒนาอุตสาหกรรมหุ่นยนต์และระบบอัตโนมัติ เพื่อกระตุ้นภาคอุตสาหกรรมให้หันมาใช้หุ่นยนต์และระบบอัตโนมัติในการเพิ่มประสิทธิภาพการผลิต การผลักดันให้มีผู้ให้บริการพัฒนาระบบเทคโนโลยีสารสนเทศ System Integrator (SI) ให้เพียงพอกับการขยายตัวของภาคอุตสาหกรรมและการพัฒนาศักยภาพและความร่วมมือในเครือข่ายหน่วยงาน Center of Robotics Excellence เพื่อเป็นกลไกสนับสนุนด้านเทคโนโลยีและบุคลากรให้กับอุตสาหกรรมหุ่นยนต์และระบบอัตโนมัติ  และลดการพึ่งพาแรงงานต่างด้าว โดยมี 5 มาตรการหลักในการขับเคลื่อน ได้แก่

1.	ด้านการตลาด ส่งเสริมการผลิตหุ่นยนต์ในประเทศไทยให้มีมากขึ้น ลดการนำเข้า
2.	เพิ่มขีดความสามารถในการแข่งขัน ด้วยการยกเว้นอากรขาเข้าชิ้นส่วนอุตสาหกรรมการผลิตหุ่นยนต์
3.	สร้างอุปทาน เตรียมพร้อมบุคลากร ให้มีความรู้ความสามารถในการใช้ ควบคุมหุ่นยนต์และระบบอัตโนมัติ ให้มีประสิทธิภาพมากขึ้น
4.	สร้างศูนย์ในการสนับสนุนเร่งรัด Center of Robotics Excellence หรือ CoRE  พัฒนาเทคโนโลยีหุ่นยนต์ 
5.	สร้างเครือข่ายความร่วมมือระหว่างประเทศ 

คณะรัฐมนตรีอนุมัติงบกลาง รายการเงินสำรองจ่ายกรณีฉุกเฉิน หรือจำเป็นเร่งด่วน ประจำปีงบประมาณ 2560  เพื่อดำเนินโครงการสำคัญ 11 โครงการ ในกรอบวงเงิน 2,225.42 ล้านบาท ประกอบด้วย  1.ด้านบริหารจัดการน้ำ 3 โครงการ ได้แก่ โครงการตามข้อสั่งการนายกรัฐมนตรี และรัฐมนตรีว่าการกระทรวงเกษตรและสหกรณ์  จากการลงพื้นที่ตรวจราชการ โครงการสนับสนุนนโยบายกระทรวงเกษตรและสหกรณ์  และโครงการบรรเทาอุทกภัยในพื้นที่ภาคใต้ 66 รายการ  2. โครงการด้านการพัฒนาการเกษตร รวม 8 โครงการ ได้แก่  ตลาดเกษตรอินทรีย์  ตลาดน้ำ อ.ต.ก. โรงแช่แข็งผลไม้และห้องเย็น การสร้างปัจจัยพื้นฐานรวบรวมและจัดเก็บข้าวเปลือกคุณภาพ การส่งเสริมการใช้ปุ๋ยอย่างมีประสิทธิภาพในสถาบันเกษตรกรในพื้นที่นิคมสหกรณ์ การเพิ่มศักยภาพศูนย์เรียนรู้การเพิ่มประสิทธิภาพการผลิตสินค้าเกษตร การสร้างเครือข่ายการผลิตเมล็ดพันธุ์พืชตระกูลถั่วพันธุ์ดีสนับสนุนการปลูกพืชหลังนาในพื้นที่แปลงใหญ่ และการผลิตไข่ไหม 

คณะรัฐมนตรีเห็นชอบร่าง พ.ร.บ.ปาล์มน้ำมันและน้ำมันปาล์ม โดยมีสาระสำคัญ  คือ กำหนดให้มีคณะกรรมการปาล์มน้ำมันแห่งชาติ 40 คน ประกอบด้วย กรรมการจากภารัฐและเอกชน เกษตรกร สถาบันเกษตรกร สภาเกษตรกร สภาผู้ทรงคุณวุฒิ และเลขาธิการสำนักงานเศรษฐกิจการเกษตร เป็นกรรมการและเลขานุการ ทำหน้าที่เสนอนโยบายและยุทธศาสตร์การพัฒนาและแผนบริหารจัดการอุตสาหกรรมปาล์มน้ำมันและน้ำมันปาล์มทั้งระบบ
          นอกจากนี้ยังกำหนดให้มีแหล่งเงินทุนจากกองทุนปาล์มน้ำมันและน้ำมันปาล์ม เพื่อสนับสนุนด้านการเงินสำหรับการศึกษา วิจัยพัฒนาด้านการผลิต การแปรรูป การตลาด การใช้ประโยชน์น้ำมันปาล์มและปาล์มน้ำมัน และผลิตภัณฑ์ปาล์มน้ำมัน 
            และกำหนดหลักเกณฑ์การนำเข้าส่งออกพันธุ์ปาล์มน้ำมัน น้ำมันปาล์มชนิดต่างๆ รวมทั้งไบโอดีเซล และผลิตภัณฑ์โอรีโอเคมี พร้อมกำหนดบทลงโทษผู้เกี่ยวข้องในระบบอุตสาหกรรมที่ไม่ปฏิบัติตามหรือฝ่าฝืน  

คณะรัฐมนตรีเห็นชอบระบบตั๋วร่วม หรือ e-ticket หรือบัตรแมงมุม ซึ่งในอนาคตสามารถใช้ร่วมกันทั้งรถเมล์ รถไฟฟ้า เรือโดยสาร แอร์พอร์ตเรียลลิงค์ โดยรถเมล์ ขสมก. 800 คันแรกจะติดตั้งระบบตั๋วร่วมภายใน 1 ต.ค.นี้ และ 2,600 คันจะติดตั้งภายในต้นปี 2561 หลังจากนั้นรถไฟฟ้าต่างๆ คือรถไฟฟ้าสายสีม่วง แอร์พอร์ตเรียลลิงค์ สายสีเขียว และสายสีน้ำเงินน่าจะติดตั้งภายใน ก.ค.2561 

คณะรัฐมนตรีอนุมัติโครงการประชารัฐสวัสดิการเพื่อให้ความช่วยเหลือผู้มีรายได้น้อย ผ่านบัตรสวัสดิการแห่งรัฐ  แบ่งเป็น 2 ส่วน คือ ค่าใช้จ่ายเดินทางและค่าใช้จ่ายใช้ซื้อสินค้าอุปโภคบริโภค   โดยรัฐบาลจะให้วงเงินในบัตร เป็นค่ารถเมล์ รถไฟฟ้า รถ บขส. และค่าโดยสารรถไฟ อย่างละ 500 บาทต่อเดือน ส่วนค่าใช้จ่ายซื้อสินค้าอุปโภคบริโภค จากร้านธงฟ้าหรือร้านอื่นที่กระทรวงพาณิชย์กำหนด          โดยรายได้ต่ำกว่า 3 หมื่นบาทต่อปีได้วงเงิน 300 บาทต่อเดือน รายได้สูงกว่า 3 หมื่นบาทต่อปีได้วงเงิน 200 บาทต่อเดือน และมีวงเงินส่วนลดค่าซื้อก๊าซหุงต้ม 45 บาทต่อคนต่อ 3 เดือน
          ส่วนความช่วยเหลือค่าน้ำ ค่าไฟ ยังใช้มาตรการเดิม